b'\n_START_ARTICLE_\nMo\xc4\x8dilnik\n_START_PARAGRAPH_\nMo\xc4\x8dilnik je najbolj znani izvir Ljubljanice, ki se nahaja na koncu 180 m dolge zatrepne doline Mo\xc4\x8dilnik blizu Vrhnike. V jezercu pod stenami izvira Veliki Mo\xc4\x8dilnik, 50 m v smeri proti gostilni pa \xc5\xa1e Mali Mo\xc4\x8dilnik, ki ima bistveno manj\xc5\xa1i pretok. Njun skupni tok se imenuje Mala Ljubljanica, ki se po dobrem kilometru izliva v Veliko Ljubljanico, od soto\xc4\x8dja dalje se reka imenuje z enim imenom. V Mo\xc4\x8dilniku pridejo na dan vode, ki ponikajo na Planinskem in Loga\xc5\xa1kem polju._NEWLINE_V Mo\xc4\x8dilnik priteka v glavnem voda s Planinskega polja, del pa tudi iz ponorov Hotenjke, \xc5\xbdejskega potoka, Petkov\xc5\xa1\xc4\x8dice in Loga\xc5\xa1\xc4\x8dice._NEWLINE_Zatrepna dolina Velikega Mo\xc4\x8dilnika je od 50 do 100 m \xc5\xa1iroka in 500 m dolga ter se kon\xc4\x8da s prepadnimi stenami, imenovanimi Hudi\xc4\x8deve skale. Visoke so ve\xc4\x8d kot 40 m in jih radi obiskujejo plezalci. V Velikem Mo\xc4\x8dilniku vre voda na dan v treh izvirih. Glavni izvir je v kotu zatrepa, drugi ob desnem bregu pod kapelico sv. Antona ob restavraciji, tretji pa na sredi med njima. Voda priteka na povr\xc5\xa1je med gru\xc5\xa1\xc4\x8dem in podornimi skalami. Izvir Velikega Mo\xc4\x8dilnika je bil v\xc4\x8dasih zajezen, voda pa speljana po koritu k \xc5\xbeagi. Zdaj je na tem mestu urejeno parkiri\xc5\xa1\xc4\x8de, vodno korito pa je spremenjeno v odprto strugo._NEWLINE_Voda Malega Mo\xc4\x8dilnika vre iz gru\xc5\xa1\xc4\x8da, ki prekriva podzemne vodne rove pod Dr\xc4\x8do. V bli\xc5\xbeini izvira je star kamnolom. Na njegovi steni so ob koncu 19. stoletja postavili tablo z napisom\xc2\xa0\xc2\xbbTu je pri\xc4\x8detek Krasa\xc2\xab. Izvir so pred davnimi \xc4\x8dasi zajezili in v jezercu za pregrado napajali \xc5\xbeivino. Visoka voda se je prelivala \xc4\x8dez jez in ustvarjala slikovit slap. Del vode je odtekal po lesenem koritu na veliko kolo, ki je poganjalo \xc5\xbeago. Stara lesena zgradba \xc5\xa1e stoji, \xc5\xbeaga pa ne obratuje ve\xc4\x8d. Preko jezu speljana cesta v Veliki Mo\xc4\x8dilnik._NEWLINE_V bli\xc5\xbeini Malega Mo\xc4\x8dilnika so koli\xc5\xa1evke Farov\xc5\xa1ka dolina, Grogarjev dol in Toma\xc5\xbeetov dolec. Koli\xc5\xa1evka nastane z udorom jamskega stropa, tako je nastala tudi celotna zatrepna dolina Mo\xc4\x8dilnika. Vodni rovi, ki so pod koli\xc5\xa1evkami zasuti s podornimi skalami, so od 30 do 50 m pod njihovim dnom._NEWLINE_Nedale\xc4\x8d od Mo\xc4\x8dilnika je \xc5\xa1e termalni vodni izvir (lokacija na Geopediji) imenovan Furlanove toplice na Mirkah. Stalna temperatura vode je 23\xc2\xb0C._NEWLINE_Na skali v zatrepu pri Velikem Mo\xc4\x8dilniku je name\xc5\xa1\xc4\x8dena tabla z odlomkom besedila \xc4\x8drtice Ivana Cankarja, ki opisuje izvir:_NEWLINE_V mrak in hlad zavit je hranil svoje stoletne skrivnosti na dnu globo\xc4\x8din; nih\xc4\x8de ni vpra\xc5\xa1al zanje, pa tudi sam jih ni ponujal nikomur. Izpod silnih sivih skal, temno mol\xc4\x8de\xc4\x8dih, se je izvila zamoklozelena voda Mo\xc4\x8dilnikova ter se ustavila ter razprostrla v kotanji, da si oddahne pod senco vrb, oddahne od dolge poti po \xc4\x8dudapolnih kraljestvih podzemskih. Mirna gladina je podobna velikemu, na ste\xc5\xbeaj odprtemu o\xc4\x8desu, ki \xc5\xa1e ne bedi, strmi iz ve\xc4\x8derne zarje komaj odbeglih sanj. Ko si do kraja odpo\xc4\x8dije in odsanja voda Mo\xc4\x8dilnikova, stopi v ozko strugo ter se napoti polagoma proti ravnemu polju in svetlemu soncu._NEWLINE_Ivan Cankar, Brlin\xc4\x8dkov Miha in Ti\xc4\x8dkov Grega. Knji\xc5\xbeevni jug, 1918, 175'